Svätodušná nedeľa  
19. 5. 2013  
Rim 8:14-17  
Juraj Feník

***Veď všetci, ktorých vedie Boží Duch, sú Božími synmi. Lebo ste nedostali ducha otroctva, aby ste sa museli zasa báť, ale dostali ste Ducha adoptívneho synovstva, v ktorom voláme: "Abba, Otče!" Sám Duch spolu s naším duchom dosvedčuje, že sme Božie deti. Ale ak sme deti, sme aj dedičia: Boží dedičia a Kristovi spoludedičia; pravda, ak s ním trpíme, aby sme s ním boli aj oslávení.***

Po niekoľkotýždňovej pauze vytvorenej čítaním z Apokalypsy pri nedeľných bohoslužbách sa Zoslaním Ducha Svätého vraciame k čítaniam z Pavlových listov. Pre túto nedeľu máme v ponuke časť kapitoly 8 z Listu Rimanom, z ktorej vyberáme krátku pasáž Rim 8:14-17. Celá kapitola Rimanom 8 sa zvykne v niektorej literatúre označovať ako chválospev na Ducha, podobne ako sa 1 Kor 13 typicky označuje ako chválospev alebo hymnus na lásku. V kapitolách Rim 5−8 Pavol ukazuje dôsledky ospravedlnenia cez vieru opísaného v Rim 1−4, z ktorých jeden je vliatie Ducha. V Rim 8 ukazuje ako vyzerá ľudská existencia pod vedením Ducha a osou celej kapitoly je kontrast (porovnanie) medzi vplyvom (hriešneho) tela a vplyvom Ducha na človeka.

Jazyk tejto perikopy, okrem terminológie Ducha, je predovšetkým charakterizovaný termínmi z oblasti rodinných vzťahov, ktorými je opísaný vzťah veriaceho a Boha: synovia, synovstvo, deti, otec, dedičia, spoludedičia.

Prvá veta textu hovorí jednoducho o vedení Duchom bez toho, aby Pavol uvádzal odkiaľ alebo kam Duch človeka vedie. Toto vedenie Duchom je však podmienkou Božieho synovstva. Modelom pre Pavla je udalosť exodu: vyvedenie z otroctva na slobodu, k vyvoleniu a k účasti na prisľúbenej zemi. Napr. v závere knihy Deuteronómium sa vyvedenie z Egypta vyjadruje slovami: “Pán sám ho viedol, nijaký cudzí boh nebol mu na pomoc.” (Dt 32:12) Inšpirovaný týmto jazykom, Pavol hovorí o vedení Duchom, ktoré z človeka vytvára Božieho syna, a nepriamo má na mysli vyvedenie Duchom z otroctva (tela, hriechu).

Následne Pavol hovorí o prijatí Ducha, čo predpokladá predošlé poslanie Ducha zo strany Boha a vylučuje, že by sa jednalo o Ducha otroctva. Opätovnou narážkou na situáciu Izraela v Egypte Pavol tvrdí, že Duch svojím pôsobením nevedie do otroctva a následne do strachu, kam vedie telo a hriech, ale do synovstva a teda do slobody. Synovstvo je zvláštny termín používaný v NZ iba Pavlom a vlastne slovenským ekvivalentom gréckeho termínu je slovo “adopcia.” Ide o obraz, ktorý Pavol preberá z grécko-rímskeho prostredia a ktorý bol pre SZ neznámy: adoptovaní získali privilégium rovnakých práv ako prirodzení synovia, a to až do miery, že mohli dediť. Tento obraz používa Pavol, aby vyjadril, že do situácie adopcie privádza človeka Boží Duch. Akoby chcel Pavol vyjadriť, že kresťan je človek adoptovaný, s plnými právami syna, vrátane práva na dedičstvo.

Práve jazyk dedičstva dominuje v poslednom verši perikopy, v ktorom Pavol explicitne uvádza, že stav adopcie, a teda vlastne plnej účasti v rodine, nás oprávňuje byť dedičmi rodinného majetku. Tak sme spoludedičmi s Kristom, Synom Boha od večnosti, a máme nárok na zdedenie vzkriesenia, ktoré patrí výsostne jemu, Synovi. Obraz, ktorý kreslí Pavol, je veľmi pekný: Kristus je syn, otcom je Boh, my sme adoptovaní synovia, tak vlastne spoludedičia, dedičstvom je vzkriesenie. V konečnom dôsledku je náš nárok byť spoludedičmi s Kristom podmienený účasťou na jeho utrpeniach (nielen na jeho postavení syna) a tak vlastne Pavol píše o dvoch podmienkach pre získanie (večného) dedičstva: adopcia, ktorú vytvára pôsobenie Ducha a ktorá z nás robí Kristových partnerov (v podstate bratov) v Božej rodine a participácia na jeho utrpení.